**Presidentvalget i Russland 2008** ble avholdt den 2. mars 2008. Dmitrij Medvedev fikk 70,23% av stemmene og overtok som president etter Vladimir Putin.

Kandidater
----------

### Registrerte kandidater

Gennadij Ziuganov var en av kandidatene ved presidentvalget
Fem kandidater er registret ved den sentrale Valgkommisjonen: 

* Andrej Bogdanov – leder for Russlands demokratiske parti.
* Dmitrij Medvedev – visestatsminister siden 2005. Han støttes av president Vladimir Putin og partiene Forent Russland, Rettferdig Russland, Landbrukspartiet og Sivil Makt
* Vladimir Zjirinovskij – leder i Dumaen og leder for Russlands liberaldemokratiske parti.
* Gennadij Ziuganov – leder for Den russiske føderasjons kommunistparti.
* *Mikhail Kasianov – ble først registrert som kandidat, men så forkastet*

### Kandidater som trakk seg

* Boris Nemtsov – den tidligere visestatsministeren i Sergej Kirijenko sin regjering ble nominert av Unionen av høyrekrefter 18. desember 2007 og ble godkjent som kandidat fire dager senere. Han trakk sin kandidatur 26. desember og ba sine tilhengere om å støtte Kasjanov.

### Avviste og forkastede kandidater

Garri Kasparov var en av kandidatene som ble forkastet  Foto: Elke Wetzig (Elya) 
* Vladimir Bukovskij – dissident fra Sovjet-tiden. Ble nektet deltagelse da han ikke har bodd i Russland de siste 10 årene
* Garri Kasparov – tidligere verdensmester i sjakk. Ble avvist da han ikke registrerte seg innen tidsfristen, men det ble hevdet at de russiske myndighetene la mange hindringer i veien for hans registrering som kandidat.
* Nikolaj Kurjanovitsj – ultranasjonalistisk medlem av Dumaen; en åpen beundrer av både Adolf Hitler og Josef Stalin.
* Oleg Sjenin – leder av et mindre kommunistparti. Ble avvist på grunn av feil ved hans dokumenter.
* Mikhail Kasianov – tidligere russisk statsminister og leder av partiet Folkets Demokratiske Union.

### Spekulative kandidater

Flere andre russiske politikere spekulerte i at de ønsket å stille til valg, uten å formelt erklære sitt kandidatur. Disse var: 

* Andrej Lugovoj – den hovedmistenkte for drapet på Alexander Litvinenko
* Viktor Zubkov – statsminister.
* Valentina Matvijenko – guvernøren i St. Petersburg
* Vladimir Jakunin – sjefen for den russiske jernbanen
* Boris Gryzlov – leder av partiet Forent Russland
* Sergej Mironov – leder av partiet Rettferdig Russland

Putins støtte
-------------

Vladimir Putin
Vladimir Putin, som ikke kunne stille til valg en tredje gang, støttet offisielt Dmitrij Medvedev.

Ifølge til uttalelser fra Sergej Mironov kunne Putin trukket seg som president før utgangen av sin andre termin, en midlertidig president ville bli utnevnt og Putin kunne stille og bli valgt siden hans tredje termin da ikke var rett etter hans to første.

4. september 2007 uttalte Vladimir Putin at hans nye statsminister Viktor Zubkov var en av seks personer som var kapable til å bli president i 2008.

Tema i valget
-------------

Medvedev tok opp temaet at russiske offentlige ansatte burde vært bedre rustet til å håndtere og opprettholde russisk lov. Medvedev lovte også å revidere russiske lover, samt å kutte matvareprisene i landet hvis han ble valgt som president. Medvedev tok i senere taler opp at han var kritisk til den russiske statens for sterke engasjement i næringslivet, og at sentrale politikeres deltok i styringen av russiske nøkkelselskaper. I samme tale sa Medvedev at han mente at kampen mot korrupsjon ville være en prioritert sak i hans virke som president.

Gjennomføringen av valget
-------------------------

### Valgobservatører

Den russiske valgkommisjonen bestemte i januar 2008 å halvere antallet utenlandske valgobservatører. Antallet fra OSSE ble begrenset til bare 70 personer (mot 400 ved forrige valg). OSSE nektet å gå med på dette, og truet med å trekke alle sine observatører fra valget, noe som fikk russiske myndigheter til å "øke" antallet til 75, og gi de tillatelse til å ankomme landet 20. februar (5 dager senere enn OSSE ville). Dette var ikke nok for OSSE, og organisasjonen trakk så alle sine observatører fra valget. Europarådet stilte med 25 observatører, som de eneste vestlige valgobservatørene. I en rapport fra Europarådet i forkant av selve valget ble det sagt at presidentvalget neppe kan kalles rettferdig på grunn av trakassering av opposisjonskandidatene og den dominerende dekningen av Medvedev i de russiske statskontrollerte mediene.

### Forkastingen av Kasianov

I januar 2008 ble det kjent at riksadvokaten i Russland hadde innledet gransking av Mikhail Kasianov, som var mistenkt for å ha forfalsket underskrifter for å bli nominert som presidentkandidat. En talskvinne for Kasianov sa at denne anklagen kun dreide seg om politisk press for å hindre han i å stille som kandidat. Kasianov ble først registret som kandidat, men ble så 27. januar 2008 forkastet av valgkommisjonen etter påstander om falske underskrifter i forbindelse med registreringen. Kasianov beskrev valget som en «*farse*», etter at han ble forkastet som kandidat.

### Debatter

Dmitrij Medvedev nektet å delta i offentlige debatter i valgkampen, noe som fikk kommunistlederen Gennadij Ziuganov til å hevde at Kreml var redde for å møte sine motstandere. Russiske medier, som stort sett alle er kontrollert av myndighetene, konsentrerte sin fjernsynsdekning av kun Medvedev, Putins kandidat.

### Valgfusk og boikotter

Det liberale opposisjonspartiet i Russland, Jabloko, gikk ut i media og påstod at den sittende regjeringen brukte juks og trusler, og hevdet videre at valget allerede var avgjort. Partiet oppfordret også velgerne til å boikotte valget. Presidentkandiat Gennadij Ziuganov anklaget også regjeringen for valgfuks, og sa at «*alle visste om jukset*». Ultranasjonalisten Vladimir Zjirinovskij uttalte at «*Men vestlige observatører hjelper ikke. De har vært her hver eneste gang det har vært valg, til parlament eller president, men har det hjulpet noe? Nei*» og «*Vesten er mot meg uansett. De vil ikke støtte meg*»

På valgdagen meldte BBC at det var kommet meldinger om at offentlige russiske ansatte hadde blitt utsatt for press om å stemme, det gjaldt bl.a politifolk og lærere. Internasjonale valgobservatører sa i forbindelse med valget at de ble hindret i arbeidet ved enkelte valglokaler og forteller også om episoder der arbeidere er blitt tvunget til å avgi stemme. I den russiske enklaven Kaliningrad skal lokale myndigheter til og med ha latt velgere få å stemme uten å registrere seg, noe som i praksis gjorde det mulig å stemme to ganger. Radiostasjonen Ekho Moskvy meldte at valgarbeidere ved et stemmelokale var i ferd med å legge 150 ferdigutfylte stemmesedler i urnene da de ble overrasket og stoppet av en observatør fra et av partiene. I Kaukasus kom det også rapporter om svært omfattende valgfusk.

### Sikkerhet

I frykt for terrorangrep utplassert russiske myndigheter 450.000 politifolk og soldater, samt spesialsoldater fra OMON-styrken, i forbindelse med selve gjennomføringen av valget, noe som var en sterk økning av sikkerheten i forhold til Parlamentsvalget i desember 2007. Det ville være minst 2-3 sikkerhetspersonell ved hvert valglokale. Trass i sikkerheten, ble det på valgdagen meldt om et bombeangrep mot en konvoi med politifolk i Dagestan, der flere ble såret.

Valgresultatet
--------------

Hele 109 millioner russere hadde stemmerett ved valget i de 11 tidssonene som Russland utgjorde fra øst til vest. De siste valglokalene, i østersjøenklaven Kaliningrad, stengte klokken 19 2. mars norsk tid, mens de første valglokalene på østkysten begynte valget allerede 1. mars norsk tid. De første meldingene tydet på en høyere valgdeltagelse enn ved parlamentsvalget i 2007 og presidentvalget i 2004.

| Kandidat | Parti | Stemmer | % |
| --- | --- | --- | --- |
|  | Dmitry Medvedev | Forent Russland | 52 530 712 | 71.25 |
|  | Gennady Zyuganov | Kommunistparti | 13 243 550 | 17.96 |
|  | Vladimir Zhirinovsky | LDPR | 6 988 510 | 9.48 |
|  | Andrei Bogdanov | Democratic Party | 968 344 | 1.31 |
| Totalt | 73 731 116 | 100.00 |
|  |
| Gyldige stemmer | 73 731 116 | 98.64 |
| Ugyldige/blanke stemmer | 1 015 533 | 1.36 |
| Totalt antall stemmer | 74 746 649 | 100.00 |
| Stemmeberettigede/valgdeltagelse | 107 222 016 | 69.71 |
| Kilde: CEC |

### Opptelte resultater

Foreløpige resultater pr 2. mars 2008 (09:01 UTC) Kilde: Interfax

| Kandidat | Parti | Stemmer |  % | Kommentar |
| --- | --- | --- | --- | --- |
| Andrej Bogdanov | Russlands demokratiske parti | 959 367 | 1,29% | Partileder |
| Dmitrij Medvedev | Forent Russland, Rettferdig Russland, Landbrukspartiet og Sivil Makt | 52 068 327 | 70,23% | Visestatsminister siden 2005. Støttet av president Vladimir Putin |
| Vladimir Zjirinovskij | Russlands liberaldemokratiske parti | 6 942 080 | 9,36% | Partileder og Leder i Dumaen |
| Gennadij Ziuganov | Den russiske føderasjons kommunistparti | 13 161 392 | 17,75% | Partileder |
|

Reaksjoner
----------

Statsminister Jens Stoltenberg gratulerte Medvedev med valgseieren og sa i et brev: «*Jeg vil gjerne få gratulere Dem med valget som Den russiske føderasjons nye president. Norge og Russland har et historisk godt forhold og et levende samarbeid over vår felles grense i nord. Som gode naboer har vi store muligheter og viktige utfordringer som bare kan løses i fellesskap*».

«*Jeg er trygg på at vårt strategiske partnerskap med Russland vil utvikle seg*», sa Europakommisjonens president José Manuel Barroso. Frankrikes utenriksminister Bernard Kouchner sa «*Vi må starte en ny dialog*». Den norske utenriksministeren Jonas Gahr Støre uttalte at «*De ulike kandidatene har åpenbart hatt ulik mulighet til å drive valgkamp og få medienes oppmerksomhet. Dette er betenkelig, men det tar ikke bort inntrykket av at Medvedev har et klart flertall i ryggen*».

Hillary Clinton på sin side uttalte at «*Dagens presidentvalg i Russland var en milepæl i landets retrett fra demokrati*». En talsperson for den tyske regjeringen uttalte at «*Presidentvalget oppfylte ikke alle demokratiske og konstitusjonelle kriterier*».

Opposisjonsleder Garri Kasparov kalte valget «*en farse*». Tsjekkias utenriksdepartement sluttet seg til den kritikken og sa: «*De russiske myndighetene lot ikke kandidatene få de samme mulighetene, og som under valget på nasjonalforsamling i desember, tillot myndighetene heller ikke nå at uavhengige observatører fra OSSE fikk følge valget*».

### Valgobservatørene

Lederen Andreas Gross, for observatørgruppa fra Europarådets parlamentarikerforsamling, PACE, som fulgte valget uttalte at: «*Vi mener det ikke var noe frihet i dette valget*» og «*Resultatet av presidentvalget reflekterer viljen til et Russland som dessverre ikke utnyttet det demokratiske potensialet*». Den norske valgobservatøren Vidar Bjørnstad sa:«*Selve valgdagen var grei. Det var ikke så mye juks å se. Men problemet er først og fremst det som skjedde før valget*».

### Demonstrasjoner

Flere demonstranter, inklusive Nikita Belykh (leder i opposisjonspartiet Unionen av høyrekrefter) og den kjente menneskerettsforkjemperen Lev Ponomarjov, ble arresterte da de forsøkte å protestere mot det russiske presidentvalget i sentrum av Moskva dagen etter valget. Omtrent 3 000 mennesker samlet seg samme dag til en lovlig demonstrasjon som ble ledet av tidligere sjakkmester Kasparov.

Se også
-------

* Vladimir Putin
* Liste over politiske partier i Russland

Referanser
----------

1. 1 2 3  BBC News: Kasyanov barred from Russian poll, presentert 27. januar 2008
2. ↑
3. ↑
4. ↑
5. ↑  The Moscow Times (29. mai 2007). Bukovsky to Run for President
6. ↑  Monsters and Critics (13. desember 2007). Kremlin critic Kasparov stopped for running for Russian President.
7. 1 2 3  VG: Kasianov anklages for falske underskrifter, presentert 22. januar 2008
8. ↑  BBC News. Neo-Nazis on rise in Russia Arkivert 24. november 2007 hos Wayback Machine.
9. ↑  The Moscow Times (18. september 2007) Lugovoi Latest to Muse on Kremlin Bid
10. ↑  RadioFreeEurope/RadioLiberty (13. september 2007) Zubkov Does Not Rule Out Running For President[*død lenke*]
11. ↑  Vladimir Putin's Press conference of February 1, 2007
12. ↑  «President Promises a Free Election». The Moscow Times. 1. februar 2007. Arkivert fra originalen 27. september 2007.
13. ↑  The Moscow Times: Presidential Vote Set for March 2 Arkivert 2007-12-23, hos Wayback Machine. presentert 27. november 2007
14. ↑  BBC News: Putin 'may seek 2012 re-election', presentert 15. september 2007
15. 1 2 3  BBC News: Medvedev insists on rule of law, 29. januar 2008
16. 1 2  Russland.ru: Medvedjev legger lista høyt Arkivert 5. mars 2008 hos Wayback Machine. 22. februar 2008
17. 1 2  BBC News: Russia to limit election monitors, 28. januar 2008
18. 1 2  BBC News: SCE rejects Russian poll offer, 5. februar 2008
19. ↑  BBC News: OSCE to boycott Russian election, 7. februar 2008
20. 1 2  VG: Sikker på valgfusk, 29. februar 2008
21. 1 2 3  Aftenposten: Meldinger om valgfusk i Russland, 2. mars 2008
22. ↑  Aftenposten: Putin dreper demokratiet, 27. februar 2008
23. ↑  NRK: 20 metoder for valgfusk i Russland, 21. februar 2008
24. 1 2 3  BBC News: Russians vote for new president, 2. mars 2008
25. 1 2 3  Aftenposten: Offisielt høyt fremmøte, 2. mars 2008
26. 1 2  VG: 450.000 soldater på vakt, 2. mars 2008
27. ↑  VG: Stoltenberg gratulerer Medvedev, 3. mars 2008
28. 1 2 3 4  Aftenposten: Forsiktig kritikk av Russlands presidentvalg, 3. mars 2008
29. ↑  Aftenposten: Støre betenkt over valget i Russland, 3. mars 2008
30. 1 2 3  Aftenposten: Demonstranter pågrepet i Moskva, 3. mars 2008
31. ↑  NRK: Russisk valg ikke rettferdig, 3. mars 2008
32. ↑  VG: Valget i Russland var ikke rettferdig, 3. mars 2008
33. ↑  VG: Medvedev fikk 17 ganger så stor oppmerksomhet, 3. mars 2008

Eksterne lenker
---------------

* BBC News: Rivals in Kremlin race
* BBC News: In pictures: Russia votes
* VG: Får president Putin en melkedrikkende etterfølger?
* TrendLines Research International Election Projections Monthly Tracking chart of polling sentiment for the 7 leading contenders in next Russian Presidential election ... plus the most probable run-off.

| * v
* d
* r
Presidentvalg i Russland |
| --- |
| 1991 **·** 1996 **·** 2000 **·** 2004 **·** 2008 **·** 2012 | Russlands flagg |